
          Proiect

PARLAMENTUL REPUBLICII MOLDOVA

L E G E 

pentru modificarea şi completarea unor acte legislative


Parlamentul adoptă prezenta lege organică.

Art. I. – Codul penal al Republicii Moldova nr.985-XV din 18 aprilie 2002 (republicat în Monitorul Oficial al Republicii Moldova, 2009, nr. 72-74, art.195), cu modificările şi completările ulterioare, se modifică şi se completează după cum urmează:

1. După articolul 244 se completează cu articolul 2441 cu următorul cuprins:
„Art. 2441. Fals în documente contabile

(1) Întocmirea sau utilizarea unei facturi sau oricărui alt document sau înscris contabil care deţine informaţii false ori incomplete, precum şi omisiunea, cu rea-voinţă, a contabilizării unei plăti, săvîrşite în scopul disimulării sau tăinuirii unor alte fapte ilegale,
se sancţionează cu amendă în mărime de pînă la 1000 unităţi convenţionale sau cu muncă neremunerată în folosul comunităţii de la 180 la 240 de ore, sau cu închisoare de pînă la 3 ani în ambele cazuri cu privarea de dreptul de a ocupa o anumită funcţie sau de a exercita o anumită activitate pe o perioadă de pînă la 5 ani, iar persoana juridică se pedepseşte cu amendă în mărime de la 1000 la 2500 unităţi convenţionale, cu privarea de dreptul de a exercita o anumită activitate.

(2) Aceleaşi acţiuni săvîrşite în interesul unui grup criminal organizat sau al unei organizaţii criminale, 
se pedepsesc cu amendă în mărime de pînă la 1500 unităţi convenţionale sau cu închisoare de la 3 la 7 ani, în ambele cazuri cu privarea de dreptul de a ocupa anumite funcţii sau de a exercita o anumită activitate pe un termen de la 2 la 5 ani, iar persoana juridică se pedepseşte cu amendă în mărime de la 2000 la 4000 unităţi convenţionale, cu privarea de dreptul de a exercita o anumită activitate.”.
2. Articolul 325:
sancţiunea alineatului (1) se completează în final cu textul „iar persoana juridică se pedepseşte cu amendă în mărime de la 2000 la 4000 unităţi convenţionale, cu privarea de dreptul de a exercita o anumită activitate”; 
sancţiunea alineatului (2) se completează în final cu textul „iar persoana juridică se pedepseşte cu amendă în mărime de la 3000 la 8000 unităţi convenţionale, cu privarea de dreptul de a exercita o anumită activitate”;
alineatul (3):

se completează cu litera a1) cu următorul cuprins:

„a1) în privinţa unei persoane publice de rang înalt;”;

sancţiunea se completează în final cu textul „ iar persoana juridică se pedepseşte cu amendă în mărime de la 5000 la 10000 unităţi convenţionale, cu privarea de dreptul de a exercita o anumită activitate sau cu lichidarea ei”.
3. Articolul 326:
sancţiunea alineatului (1) se completează în final cu textul „iar persoana juridică se pedepseşte cu amendă în mărime de la 2000 la 4000 unităţi convenţionale, cu privarea de dreptul de a exercita o anumită activitate”;
sancţiunea alineatului (2) se completează în final cu textul „ iar persoana juridică se pedepseşte cu amendă în mărime de la 3000 la 8000 unităţi convenţionale, cu privarea de dreptul de a exercita o anumită activitate”;
sancţiunea alineatului (3) se completează în final cu textul „ iar persoana juridică se pedepseşte cu amendă în mărime de la 5000 la 10000 unităţi convenţionale, cu privarea de dreptul de a exercita o anumită activitate sau cu lichidarea ei”.
4. Articolul 334:
sancţiunea alineatului (1) se completează în final cu textul „ iar persoana juridică se pedepseşte cu amendă în mărime de la 1000 la 2500 unităţi convenţionale, cu privarea de dreptul de a exercita o anumită activitate”;
sancţiunea alineatului (2) se completează în final cu textul „iar persoana juridică se pedepseşte cu amendă în mărime de la 2000 la 4000 unităţi convenţionale, cu privarea de dreptul de a exercita o anumită activitate”.

5. După articolul 334 se completează cu articolul 3341 cu următorul cuprins:
„Articolul 3341. Supravegherea inadecvată
Supravegherea inadecvată din partea unei persoane care gestionează organizaţia comercială, obştească sau altă organizaţie nestatală asupra unei persoane subordonate, care a făcut posibilă comiterea de către aceasta a infracţiunilor de dare de mită, trafic de influenţă, de spălare a banilor sau finanţare a terorismului în interesul organizaţiei respective,
se pedepseşte cu amendă în mărime de la 500 la 1500 unităţi convenţionale sau cu închisoare de pînă la 2 ani, iar persoana juridică se pedepseşte cu amendă în mărime de la 1000 la 2500 unităţi convenţionale, cu privarea de dreptul de a exercita o anumită activitate.”.
6. După articolul 335 se completează cu articolul 3351 cu următorul cuprins:
„Articolul 3351. Neîndeplinirea sau îndeplinirea necorespunzătoare a obligaţiilor de serviciu

(1) Neîndeplinirea sau îndeplinirea necorespunzătoare de către o persoană care gestionează o organizaţie comercială, obştească sau altă organizaţie nestatală  a obligaţiilor de serviciu ca rezultat al unei atitudini neglijente sau neconştiincioase faţă de ele, dacă aceasta a cauzat daune considerabile intereselor publice sau drepturilor şi intereselor ocrotite de lege ale persoanelor fizice sau juridice,

se pedepseşte cu amendă în mărime de pînă la 400 unităţi convenţionale sau cu închisoare de pînă la 2 ani, în ambele cazuri cu (sau fără) privarea de dreptul de a ocupa anumite funcţii sau de a exercita o anumită activitate pe un termen de pînă la 2 ani.

(2) Aceleaşi acţiuni care au provocat:

decesul unei persoane;

alte urmări grave,
se pedepsesc cu amendă în mărime de la 300 la 700 unităţi convenţionale sau cu închisoare de la 3 la 7 ani, în ambele cazuri cu privarea de dreptul de a ocupa anumite funcţii sau de a exercita o anumită activitate pe un termen de pînă la 5 ani.”.

Art. II. – La art. 5 alineatul (1) din Legea nr. 1104-XV din 6 iunie 2002 cu privire la Centrul pentru Combaterea Crimelor Economice şi Corupţiei (Monitorul Oficial al Republicii Moldova, 2002, nr. 91-94, art.665), cu modificările şi completările ulterioare, litera b) va avea următorul cuprins:

„b) prevenirea şi combaterea actelor de corupţie sau a faptelor de comportament corupţional;”.
Art. III. – La articolul 274 alineatul (5) al Codului de procedură penală al Republicii Moldova nr. 122-XV din 14 martie 2003 (Monitorul Oficial al Republicii Moldova, 2003, nr. 104-110, art. 447), cu modificările şi completările ulterioare, după cuvintele „şi anunţă” se completează cu cuvintele „într-un termen cît mai scurt posibil dar nu mai mare de 7 zile”.
Art. IV. – La articolul 17 alineatul (4) din Legea nr. 204-XVI din 6 iulie 2006 cu privire la sistemul de executare silită (Monitorul Oficial al Republicii Moldova, 2006, nr. 126-130, art. 603), cu modificările ulterioare, după cuvintele „bunurile aflate asupra sa” se completează cu cuvintele „cu excepţia cazurilor de infracţiune flagrantă”.
Art. V. – Legea nr. 96-XVI din 13 aprilie 2007 privind achiziţiile publice (Monitorul Oficial al Republicii Moldova, 2007, nr.107-111, art. 470), cu completările ulterioare, se modifică şi se completează după cum urmează:

1. Articolul 26 se completează cu alineatul (6) cu următorul cuprins:
„(6) Ora şi data deschiderii ofertelor va coincide cu termenul limită de depunere a cererilor şi primire a ofertelor.”.
2. La articolul 70 alineatul (1), litera b) se completează la început cu următorul text: 

„data şi numerele de înregistrare ale invitaţiilor remise direct operatorilor economici, denumirea operatorilor economici invitaţi”.
3. La articolul 75, cuvîntul „administrativă” se substituie cu cuvîntul „contravenţională”.
Art.VI. – La articolul 1 din Legea nr. 25-XVI din 22 februarie 2008 privind Codul de conduită a funcţionarului public (Monitorul Oficial al Republicii Moldova, 2008, nr. 74-75, art. 243) alineatul (4) va avea următorul cuprins: 

„(4) Încălcarea Codului constituie abatere disciplinară sau, după caz, contravenţie sau infracţiune, căreia i se aplică respectiv prevederile legislaţiei privind funcţia publică şi statutul funcţionarului public, Codului Contravenţional sau ale Codului Penal.”.
Notă informativă
la proiectul legii cu privire la modificarea şi completarea unor acte legislative

Proiectul legii cu privire la modificarea şi completarea unor acte legislative a fost elaborat în scopul executării prevederilor art. 26 al Legii nr. 90-XVI din 25 aprilie 2008 cu privire la prevenirea şi combaterea corupţiei. Astfel, promovarea acestuia va avea drept finalitate atât implementarea prevederilor Legii nr. 90-XVI din 25 aprilie 2008, cât şi ajustarea cadrului legislativ naţional la prevederile Convenţiei Organizaţiei Naţiunilor Unite împotriva corupţiei (adoptată la New-York la 31 octombrie 2003, ratificată prin Legea nr. 158-XVI din 06.07.2007), Convenţiei penale privind corupţia, (adoptată la Strasbourg la 27 ianuarie 1999, ratificată prin Legea nr. 428-XV din 30.10.2003), precum şi a Protocolului adiţional la această Convenţie.

Proiectul legii prevede modificări şi completări a reglementărilor unui şir de acte legislative, şi anume a Codului de conduită a funcţionarului public, Codului penal, Codului de procedură penală, Legii cu privire la Centrul pentru Combaterea Crimelor Economice şi Corupţiei, Legii cu privire la sistemul de executare silită, Legii privind achiziţiile publice.
- Se propune ajustarea prevederilor art. 1, alin. (4) din Legea nr. 25-XVI din 22.02.2008 privind Codul de conduită a funcţionarului public, la stipulările art. 6 alin. (2), lit. b) al Legii nr. 90-XVI din 25 aprilie 2008 şi, drept finalitate, se doreşte înlăturarea conflictului existent al normelor de drept.

Astfel, spre deosebire de stipulările legislaţiei în vigoare, în special ale  Legii cu privire la prevenirea şi combaterea corupţiei, Legii cu privire la funcţia publică şi statutul funcţionarului public, prevederile Legii nr. 25-XVI din 22.02.2008 menţionează doar sancţionarea disciplinară a funcţionarilor, în contradicţie cu faptul că anumite încălcări ale obligaţiilor stabilite de Codul de conduită pot fi componente de contravenţii administrative sau chiar de infracţiuni.

- Se propune modificarea şi completarea prevederilor Codului penal în vederea implementării prevederilor Convenţiei penale împotriva corupţiei, prin stabilirea răspunderii persoanelor juridice pentru acte de corupţie. La momentul actual, deşi persoanele juridice sunt sancţionate penal pentru un şir de infracţiuni menţionate la art. 21 al Codului penal, acestea nu sunt pedepsite pentru infracţiunile ce constituie acte de corupţie.

 În Cod, de asemenea, se propune introducerea unor prevederi noi, care să stabilească răspunderea penală a persoanelor care gestionează organizaţii, pentru supravegherea necorespunzătoare, ce a condus la comiterea infracţiunilor de corupţie sau de spălare a banilor. O altă propunere se referă la incriminarea faptei de „fals în acte contabile” în scopul executării atât a prevederilor art. 10 din Legea cu privire la prevenirea şi combaterea corupţiei cât şi a prevederilor art.14 al Convenţiei penale privind corupţia, ce menţionează obligaţia statelor semnatare de a adopta măsurile legislative şi administrative care sunt necesare pentru a prevedea în dreptul intern noţiunea de infracţiune contabilă pasibilă de sancţiune penală. În conformitate cu art.14 din Convenţie, infracţiunea contabilă reprezintă acţiunea de a stabili sau utiliza facturi sau oricare alte documente contabile care conţin informaţii false sau omisiunea intenţionată, în scopuri ilicite a contabilizării unei plăţi obligatorii. De altfel, prin implementarea normei respective se va asigura şi realizarea prevederilor art. 44 din Legea contabilităţii care incriminează răspunderea penală pentru falsificarea premeditată a documentelor primare de către persoanele cu funcţie de răspundere. 
Aplicarea Convenţiei de către statele semnatare este monitorizată de Grupul de State împotriva corupţiei GRECO, la care Republica Moldova a aderat în anul 2001. Fiind evaluată în ciclul II la GRECO, Republicii Moldova i s-a adresat recomandarea de a incrimina manipulările contabile legate de faptele de corupţie şi de a prevedea sancţiuni eficiente, proporţionale şi descurajatoare precum şi de a consolida formarea magistraţilor în acest domeniu.
- Se propune completarea art. 274 alin. (5) al Codului de procedură penală, în temeiul prevederilor art. 9 alin. (2) al Legii cu privire la prevenirea şi combaterea corupţiei, şi anume stipularea faptului că decizia de refuz a pornirii urmăririi penale sau de încetare a acesteia se va comunica iniţiatorului în termen cât mai restrâns posibil ce nu va depăşi însă 7 zile. 
- Se propune modificarea şi completarea Legii cu privire la Centrul pentru Combaterea Crimelor Economice şi Corupţiei atât în scopul de a ajusta referinţele la atribuţiile Centrului la prevederile art. 13 al Legii cu privire la prevenirea şi combaterea corupţiei.
- Se propune modificarea art. 17 din Legea cu privire la sistemul de executare şi anume stipularea faptului că în cazul infracţiunilor flagrante executorul judecătoresc va putea fi reţinut, percheziţionat, şi va fi posibilă ridicarea actelor şi bunurilor aflate asupra sa. 

Aceste modificări sunt justificate atât de prevederile art. 19 al Legii cu privire la prevenirea şi combaterea corupţiei, cât şi a prevederilor art. 30 pct. 2 din Convenţia ONU împotriva corupţiei. Acestea stabilesc, că „Fiecare stat Parte ia măsurile necesare pentru a stabili sau menţine, conform sistemului său juridic şi principiilor sale constituţionale, un echilibru adecvat între orice imunitate sau orice privilegiu de jurisdicţie acordat agenţilor săi publici în exerciţiul funcţiilor lor, şi posibilitatea, dacă este necesar, de a cerceta, urmări şi judeca efectiv infracţiunile stabilite prevăzute în prezenta convenţie”. 

Menţionăm că modificările propuse fac parte dintr-un proces mai amplu de ajustare a legislaţiei în vigoare la standardele anticorupţie mai sus menţionate prevederi similare se regăsesc în noul proiect al legii cu privire la procuratură, iar în Parlament se află la reexaminare proiectul de modificare şi completare a Legii cu privire la statutul judecătorului, Legii cu privire la Curtea Constituţională, Legii cu privire la Consiliul Superior al Magistraturii, proiect întors de la promulgare de către Preşedintele Republicii Moldova.
- Se propune modificarea şi completarea prevederilor Legii nr. 96-XVI din 13.04.07 privind achiziţiile publice, întru realizarea stipulărilor art. 8 al Legii nr. 90-XVI din 25 aprilie 2008, ce stabilesc un şir de principii fundamentale pentru sistemul de achiziţii publice şi pentru modul de formare şi administrare a finanţelor publice.
Astfel, în scopul omiterii riscurilor de comitere a unor fapte de corupţie, se  menţionează ca ora şi data deschiderii ofertelor în cazul unei proceduri de achiziţie vor coincide cu termenul limită de depunere a cererilor şi primire a ofertelor. Acest fapt este necesar pentru evitarea cazurilor de eludare a principiilor de desfăşurare a procedurii de achiziţii şi anume a posibilităţii de modificare a ofertelor de către operatorii economici ulterior deschiderii acestora, reieşind din datele în mod ilicit divulgate ale propunerilor concurente existente.

De asemenea, pentru a eficientiza controlul asupra respectării transparenţei procedurii de achiziţii se propune ca darea de seamă privind procedura de achiziţii să includă în plus şi referinţe la data şi numerele de înregistrare ale invitaţiilor remise direct operatorilor economici precum şi denumirea operatorilor economici invitaţi.

Menţionăm că implementarea prevederilor proiectului nu va necesita cheltuieli financiare suplimentare.
Director                                                                               Viorel CHETRARU
